
                Nr.23/202/2004

BIROUL PERMANENT 

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul asupra proiectului de Lege pentru acceptarea Codului de siguranţă pentru nave cu destinaţie specială (Codul SPS) adoptat de Adunarea Organizaţiei Maritime Internaţionale prin Rezoluţia A.534(13) la Londra la 17 noiembrie 1983, precum şi a amendamentelor din 1996 referitoare la acesta, primit cu nr.P.L.x-752 din 28 decembrie 2004.



În raport de obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,

Dan Ioan Popescu

RAPORT

asupra proiectului de Lege pentru acceptarea Codului de siguranţă pentru nave cu destinaţie specială (Codul SPS) adoptat de Adunarea Organizaţiei Maritime Internaţionale prin Rezoluţia A.534(13) la Londra la 17 noiembrie 1983, precum şi a amendamentelor din 1996 referitoare la acesta



În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu nr.P.L.x-752 din 28 decembrie 2004, pentru avizare şi dezbatere în fond, cu proiectul de Lege pentru acceptarea Codului de siguranţă pentru nave cu destinaţie specială (Codul SPS) adoptat de Adunarea Organizaţiei Maritime Internaţionale prin Rezoluţia A.534(13) la Londra la 17 noiembrie 1983, precum şi a amendamentelor din 1996 referitoare la acesta.



Organizaţia Maritimă Internaţională, agenţie specializată a Organizaţiei Naţiunilor Unite, România fiind membră a organizaţiei din anul 1965, se ocupă cu stabilirea cadrului juridic, tehnic şi organizatoric pentru navigaţia maritimă în apele internaţionale. Organizaţia Maritimă Internaţională a adoptat un cod de siguranţă pentru navele de cercetare, expediţii şi navele hidrografice, navele şcoală pentru pregătirea personalului, navele pentru prelucrarea resurselor vii ale mării care nu sunt folosite pentru capturarea acestora etc.



Codul a fost elaborat pentru navele cu destinaţie specială în vederea uşurării exploatării acestor nave şi asigurarea siguranţei pentru nave, pentru personalul acestora şi a specialiştilor îmbarcaţi pentru realizarea misiunilor specifice.



Proiectul de lege a fost avizat favorabil de Consiliul Legislativ, cu nr.1934 din 25 decembrie 2004.



Proiectul de lege a fost avizat favorabil de Comisia pentru politică externă, cu nr.P.L.x-752 din 10 ianuarie 2005.



În raport de obiectul de reglementare şi conţinutul său, proiectul de lege face parte din categoria legilor ordinare.



Proiectul de lege a fost dezbătut în şedinţa comisiei din 26 ianuarie 2005.



La lucrările comisiei au participat 22 de deputaţi din totalul de 23 de deputaţi membri ai comisiei.



La dezbaterile asupra proiectului de lege au participat specialişti din Ministerul Transporturilor, Construcţiilor şi Turismului sub conducerea domnului ministru Laszlo Borbely.



În urma dezbaterilor, membrii comisiei au hotărât, în unanimitate, să avizeze favorabil proiectul de lege în forma propusă de iniţiator.


În conformitate cu prevederile Constituţiei României, republicată, Camera decizională pentru acest proiect de lege este Senatul.

                       PREŞEDINTE,                                       SECRETAR,
                    Dan Ioan Popescu                                    Aurelia Vasile
Expert,

Daniel Bădina

